A bolond
Szerelmes volt a bolond
S még jobban megbolondult:
Fejét töré be, mikor
A búcsu-óra kondult...
Mélyen tisztelt közönség,
Ez a darab meséje,
Egyet-kettőt tapsolunk,
Aztán mindennek vége!

Bimbó urnak szíve volt,
Meg kellett hogy hasadjon...
Lám, mennyivel okosabb
Volt Bimbilla kisasszony.
Nem csavarták el fejét
Romantikus regények:
Igent mondott könnyedén
A gazdagabb legénynek.

»Szerelmes volt a bolond...«
Ma csak bolond szerelmes.
A szerelmesi pálya
Ma már nagyon keserves.
Csörgősapkát, epedést
Lenéz méltán Bimbilla,
Vagy más néven, ha tetszik:
Ilonka, Margit, Ella...

Mélyen tisztelt közönség,
A tanulság mi könnyű:
Bolond, kinek szeméből
Egy lányért hull a könnyü.
Csak az merjen szeretni,
Kinek van hozzá pénze,
Bimbó úr, ön bolond volt,
Méltán lakolt meg érte!...
Versek